Frp-topp om Oslo-OL: - Det virker nesten umulig
- Vi snakker om utgifter på 30-50 milliarder kroner, og det beløpet er enormt. Man finner ikke enkeltprosjekter som får så mye penger foruten OL. Jeg klarer ikke å se hvordan FrP skal kunne sitte i en regjering som går med på dette. Det virker nesten umulig, sier Korsberg - som tror OL-saken blir avklart allerede i en eventuell regjeringserklæring. Han snakket med VG i går - før det var klart at Oslo-borgerne hadde stemt fram et klart ja med ca 173.000 mot 141.000 stemmer. OL-avstemningen er en såkalt rådgivende folkeavstemning. Innen 15. november må søkerbyene bekrefte sin interesse for IOC. Ifølge Korsberg er OL i Oslo en veldig dårlig idé: - Finansieringen må jo skje innenfor handlingsregelen. Det betyr prioriteringer: Altså mindre til sykehus, velferd og eldreomsorg, sier han. - Fremskrittspartiet har vel sjelden lent seg på handlingsregelen tidligere? - Vi vil ikke pøse ubegrenset med oljepenger inn i norsk økonomi. Vi er opptatt av hva pengene brukes på. Uansett om man er for eller imot handlingsregelen, så vil et OL gå på bekostning av andre prosjekter. Det vil definitivt bety færre idrettsanlegg andre steder i landet, siden idretten vil måtte ta en del av regningen. Idrettspresident Børre Rognlien mener utspillet til Korsberg er merkelig og inneholder en rekke feil. - Korsberg kommer med så mange feil at det nesten ikke er mulig å kommentere. Det er Fremskrittspartiet som har tvunget fram folkeavstemningen i Oslo. Nå er resultatet klart, og det er oppsiktsvekkende hvis ikke Frp tar avstemningen på alvor, sier Rognlien til VG. - Tallet 50 milliarder er noe Korsberg har funnet på selv. Det ligger i alle fall ikke inne i noen statsgaranti. Vi har avklart finansieringsmodellen for idretten, og spillemidlene skal kun tas fra de fylkene som er med i OL-arrangementet, sier Rognlien. Idrettspresidenten sier ellers at han ble gledelig overrasket over at folkeavstemningen endte med et klart ja-flertall. - Resultatet var bedre enn forventet. Jeg må takke idrettslagene i Oslo og alle ungdommene som mobiliserte ved å stille seg opp utenfor valglokalene, sier Rognlien.Etter at resultatene av avstemningen ble klare i natt, så har ikke reaksjonene latt vente på seg. - Resultatet er rett og slett fantastisk! sier hotellkongen Petter Stordalen, etter at resultatet i Oslo viser at det går mot et ja i folkeavstemningen om OL i Oslo i 2022. Han mener OL i Oslo 2022 er en viktig investering i felleskapet og framtiden, og at det er en gave til yngre generasjoner som ikke opplevde OL på Lillehammer. - Vi må rette blikket fremover og vise de som tvilte at det er mulig å lage et bærekraftig, nøkternt, inkluderende og raust OL. Et OL som hele nasjonen kan være stolt av, sier Stordalen som har engasjert seg kraftig for OL. Målinger har frem til for 14 dager siden har vist et klart flertall mot OL i Oslos befolkning, men etter at idrettskjendiser, politikere og næringslivledere har kastet seg inn i ja-kampen, har tendensen snudd. Og skolevalget i Oslo viste at det er stort flertall blant de unge. Oslo-ordfører Fabian Stang (H) har også engasjert seg kraftig i kampen for å få OL til Oslo i 2022. Han feirer også OL-seieren. - Det er kjempeflott, ikke minst for alle unge i Oslo og Norge, som kanskje skal få lov til å oppleve et OL på hjemmebane. Det er på vegne av ungdommen jeg feirer. Det vil gi dem en fantastisk mulighet til et historisk arrangement på hjemmebane, sier Stang og legger til: - Dette er bare ett skritt på veien. Nå skal regjering og Storting og hele landet bli hørt og ta den endelige avgjørelsen.
Idrettspolitisk talsmann i Frp, Øyvind Korsberg, kan ikke forstå hvordan Norge skal kunne arrangere OL i 2022.